Yksityisille palveluntuottajille pidetään 10.2.2026 infotilaisuus sosiaalihuollon asiakastietovarannosta

Sosiaalihuollon asiakastietovaranto on otettava käyttöön laissa määriteltyjen siirtymäaikojen puitteissa 1.9.2026 mennessä. Etelä-Karjalan hyvinvointialueelle (Ekhva) palveluita tuottavien yksityisten toimijoiden on aloitettava käyttöönoton valmistelu.

− 1.9.2026 alkaen yksityiset palveluntuottajat tallentavat asiakastiedot suoraan Ekhvan rekisteriin Kanta-palveluihin, kertoo erityisasiantuntija Kati Utriainen hyvinvointialueelta.

Hyvinvointialue pitää 10.2.2026 klo 9–11 Teams-tilaisuuden, jossa yksityiset palveluntuottajat saavat tietoa rekisterinkäyttöoikeudesta. Tilaisuuteen ei tarvitse ilmoittautua.

Infon liittymislinkki ja muut materiaalit aiheeseen liittyen löytyvät Ekhvan nettisivulta: Sosiaalihuollon asiakastietovaranto ja rekisterinkäyttöoikeus (www.ekhva.fi/sosiaalihuollon-asiakastietovaranto-ja-rekisterinkayttooikeus/). Tallenne 10.2. infosta tulee myös katsottavaksi Ekhvan nettisivulle.

Hyvinvointialue tulee pitämään yksityisille palveluntuottajille myös kirjaamiskoulutuksia ja erilaisia tukiklinikoita aiheesta.

Hyötyjä sekä asiakkaille että ammattilaisille

Asiakas pääsee OmaKannasta näkemään hänestä kirjattuja asiakastietoja. Hyötynä asiakkaalle on se, että tiedonkulku asiakkaan ja ammattilaisten välillä paranee.

Ammattilaisten näkökulmasta hyötynä on se, että jatkossa asiakastietovarannosta eli Kannasta asiakkaan tiedot ovat helposti ja ajantasaisesti ammattilaisten käytettävissä.

Lisätietoja:

Kati Utriainen, erityisasiantuntija, puh. 040 651 1222, kati.utriainen@ekhva.fi

Sosiaalihuollon asiakastietovaranto ja rekisterinkäyttöoikeus-nettisivu